Държавен вестник, бр. 107, 2025 г., стр. 51

БРОЙ  107	
Д Ъ Р Ж А В Е Н  В Е С Т Н И К 	
СТР.  51   
5. 
Изисквания към материалната база 
5.1. Изисквания към кабинетите за обучение по теория на професията – характеристики, 
обзавеждане, оборудване, софтуер 
Кабинетите за обучение по теория на професията трябва да осигуряват функционална 
учебна среда с индивидуални работни места за обучаващите се и преподавателя. Обзавеждането 
включва работна маса и стол за всеки обучаван, както и работно място за преподавателя. 
Кабинетът трябва да бъде оборудван с учебна дъска (черна или бяла), флипчарт, шкафове за 
съхранение на учебни материали, екран за прожектиране и мултимедиен проектор. Необходимо 
е да се осигурят компютър с достъп до интернет, видеотехника и аудиовизуални средства за 
онагледяване на учебния процес. 
За ефективно обучение по професията се изисква наличие на съвременни табла, схеми, 
макети и модели, представящи реални елементи от системите. Кабинетите трябва да разполагат 
с техническа документация като инструкции, нормативни актове, чертежи, работни карти, 
нарядни бланки и ръководства. Осигуряването на справочна и каталожна литература, електронни 
уроци, фирмени материали и стандарти е задължително. Желателно е към кабинета да има 
обособено хранилище за съхранение на учебно-техническите средства и оборудването. 
Препоръчително е кабинетите да бъдат снабдени със специализиран софтуер за 
проектиране и анализ на ОВКХГ мрежи и съоръжения, включително програми за симулация, 
пресмятане на ОВКХГТ параметри и изчертаване на схеми. 
 
5.2. Изисквания към учебната база за обучение по практика на професията – 
характеристики, обзавеждане, оборудване, софтуер 
Учебната база за практическо обучение по професия „Отопление, вентилация, 
климатизация и газова техника“ трябва да осигурява подходяща среда, в която обучаемите могат 
да придобият умения за изграждане, експлоатация, контрол, техническа поддръжка и 
оптимизация на системи за отопление, вентилация, климатизация, битова гореща вода, хладилна 
техника  и газоснабдяване в жилищни, обществени и промишлени сгради. 
Базата трябва да включва учебна работилница или лаборатория, оборудвана с 
демонстрационни панели, учебни модули и реални компоненти на ОВКХГТ системи – 
включително радиатори, конвектори, топлообменници, котли на различни видове горива, 
термопомпи, хладилници, хладилни витрини, хладилни камери, газови котли и уреди, 
вентилационни и климатични устройства, чилъри и управляващи системи. Следва да са налични 
въздуховоди, тръбопроводи, газопроводи и ел. инсталации, както и възможност за работа по 
различни схеми на свързване и монтаж. 
Необходимо е базата да разполага с инструменти за рязане, резбонарязване, запояване, 
кримпване, уплътняване и монтаж, както и с електроизмервателна и газоизмервателна техника – 
манометри, термометри, анемометри, уреди за измерване на налягане, температура, влажност, 
утечки на газ и хладилен агент, дебит и шум. Следва да бъдат осигурени тестови стендове за 
херметичност, проби на налягане, регулиране и настройка на системи, както и уреди за 
симулиране на дефекти и аварийни ситуации. 
На всяко работно място трябва да бъдат осигурени защитни средства и инструкции за 
безопасност – включително защитни очила, ръкавици, каски, антистатични обувки, както и 
обозначения и инструкции за работа с газови и електрически уреди. Работното пространство 
трябва да позволява безопасна работа при монтаж на съоръжения в тавански помещения, 
машинни отделения или на височина.